ARA: Qamu maħsuda x'ħin ċeda parti mis-saqaf ta' darhom fl-Isla
Imtella' Awwissu 2, 2020 - Aġġornata 2 Ta' Awwissu, 2020 4:01pm Il-koppja Abela rrakkontaw ma' TVM kif dal-lejl qamu maħsuda meta ċeda parti mis-saqaf fid-dar fejn jgħixu fl-Isla, bil-kamra tas-sodda tispiċċa mimlija tifrik. Is-saqaf tad-dar, li jikru mingħand l-Awtorità tad-Djar, ċeda għall-ħabta tal-10.00pm meta Martin Abela u martu Carmen Abela kienu daħlu jorqdu. Carmen Abela qalet kif spiċċat b'madwar 20 punt f'rasha u b'uġigħ kbir, waqt li Martin ukoll għandu l-punti fi driegħu u weġġa' wkoll spalltu wara widintu. Il-koppja Abela jgħidu li xi żmien ilu beda dieħel l-ilma u rrovinalhom l-għamara, u wara li għamlu rapport kien intbagħat perit fuq il-post, iżda minn dak iż-żmien jgħidu li ma semgħu xejn iktar. Stephen Bonello, li huwa l-kuġin ta' Carmen u jgħix fis-sular ta' fuqha, jgħid li dak il-ħin kien fil-veranda u semgħu ħoss kbir. Huwa wkoll għandu problema għax ma jistax jidħol fil-kamra tal-banju, li tinsab fuq in-naħa ta' wara tal-binja. Sadanittant, is-Sur Bonello faħħar l-intervent immedjat tat-tim mediku minn Mater Dei u l-Pulizija li qal waslu fuq il-post mill-ewwel u ħadmu ħafna. Koppja tweġġa' gravi wara li ċeda parti mis-saqaf tad-dar fl-Isla